
谞讬讚讛 谞讝 注"讗 - 驻讬专讜砖 砖讟讬讬谞讝诇抓

讗 砖谞讬谞讜 讘诪砖谞转谞讜 讻讬 讛讻讜转讬诐 讗讬谞诐 谞讜讛讙讬诐 诪谞讛讙 拽讘讜专讛 讘谞驻诇讬讛诐. 讜砖讜讗诇讬诐: 诪讗讬 讚专讜砖 [诪讛 讚专砖讜] 讻诪拽讜专 诇诪谞讛讙诐 讝讛? 讜诪砖讬讘讬诐: 诇讚注转诐 讛讻转讜讘 "诇讗 转住讬讙 讙讘讜诇 专注讱 讗砖专 讙讘诇讜 专讗砖谞讬诐 讘谞讞诇转讱" (讚讘专讬诐 讬讟, 讬讚) 谞讚专砖 注诇 讬讚讬 讞讻诪讬诐 诇注谞讬谉 讛诪讜讻专 讗转 讗讞讜讝转 拽讘专讜转 讗讘讜转讬讜 诇讗讚诐 讝专.


 讜诇诪讚讜 诪讻讗谉 讛讻讜转讬诐 讻讬 讻诇 诪讬 砖讬砖 诇讜 谞讞诇讛, 拽专拽注 讛讘讗讛 诇讜 讘讬专讜砖讛 诪讗讘讜转讬讜 鈥� 讬砖 诇讜 讙讘讜诇 (讗讞讜讝转 拽讘专), 讜讗讬诇讜 讻诇 诪讬 砖讗讬谉 诇讜 谞讞诇讛 讘讗专抓, 讻谞驻诇讬诐 讛诇诇讜, 砖诇讗 讘讗讜 诇讻诇诇 讞讬讬诐 鈥� 讗祝 讗讬谉 诇讜 讙讘讜诇. 讜诪讻讗谉 讛住讬拽讜 砖讗讬谉 谞讜讛讙转 讘讛诐 诪爪讜转 拽讘讜专讛.


讘 砖谞讬谞讜 讘诪砖谞转谞讜 讻讬 讛讻讜转讬诐 谞讗诪谞讬诐 诇讜诪专 "拽讘专谞讜 讘诪拽讜诐 诪住讜讬讬诐 讗转 讛谞驻诇讬诐". 讜转讜讛讬诐 注诇 讻讱: 讜讛讗 诇讬转 诇讛讜 [讜讛专讬 讗讬谉 诇讛诐, 讗讬谉 讛诐 诪拽讘诇讬诐] 讗转 讛谞讗诪专 讘转讜专讛 "讜诇驻谞讬 注讜专 诇讗 转转谉 诪讻砖诇" (讜讬拽专讗 讬讟, 讬讚), 讜讻讚专讱 砖讚专砖讜 讞讻诪讬诐 讗转 讛讻转讜讘 砖讘诪砖诪注讜 讗祝 讗讬住讜专 讛讻砖诇转 讗讞专 讘讚讘专 注讘讬专讛? 讜诪讚讜注 谞讗诪谞讬诐 讘讚讘专 讝讛? 讗诪专 专' 讗讘讛讜 讘转砖讜讘讛: 诪讚讜讘专 专拽 讘讗讜驻谉 砖讘讜 讻讛谉 讻讜转讬 注讜诪讚 砖诐 讘讗讜转讜 诪拽讜诐, 讜讛专讬 讝讜 专讗讬讛 砖讗讻谉 讗讬谉 讛诪拽讜诐 讛讝讛 讟诪讗 讘讟讜诪讗转 讛诪转.


 讜砖讜讗诇讬诐:  讜讚讬诇诪讗 [讜砖诪讗] 讻讛谉 讟诪讗 讛讜讗 诪讻讘专? 讜诪砖讬讘讬诐: 讘诪砖谞转谞讜 诪讚讜讘专 讘讻讛谉 讻讜转讬 讟讛讜专 讛注讜诪讚 砖诐 讚谞拽讬讟 [砖诪讞讝讬拽] 讛讜讗 转专讜诪讛 讘讬讚讬讛 [讘讬讚讜]. 讜砖讜讗诇讬诐: 注讚讬讬谉 讗讬谉 讝讜 专讗讬讛, 讻讬 讚讬诇诪讗 [砖诪讗] 转专讜诪讛 讟诪讗讛 讛讬讗? 讜诪砖讬讘讬诐: 诪讚讜讘专 讚拽讗讻讬诇 诪讬谞讛 [砖讛讜讗 讗讜讻诇 诪诪谞讛], 讜讘讜讚讗讬 讗讬谞讛 转专讜诪讛 讟诪讗讛, 讛讗住讜专讛 讘讗讻讬诇讛.


 讜砖讜讗诇讬诐:  讗讬 讛讻讬 [讗诐 讻讱] 讛诪砖谞讛 诪讚讘专转 讚讜讜拽讗 讘讗讜驻谉 砖讘专讜专 诇谞讜 砖讗讬谉 讛诪拽讜诐 讟诪讗, 诪注转讛 诪讗讬 诇诪讬诪专讗 [诪讛 讘讗讛 讛诪砖谞讛 诇讜诪专] 诇谞讜? 讜诪住讘讬专讬诐: 诪讛讜 讚转讬诪讗 [砖转讗诪专, 砖转谞讬讞], 讻讬 讛讻讜转讬诐 诇讗 讘拽讬讗讬 [讗讬谞诐 讘拽讬讗讬诐, 讬讜讚注讬诐 讛讬讟讘] 讘讬爪讬专讛 砖诇 讛讗讚诐, 讜讻讗砖专 讛诐 拽讜讘专讬诐 谞驻诇, 讗讬谞诐 讬讜讚注讬诐 砖讛讜讗 讘谉 讗专讘注讬诐 讬讜诐, 砖住讘讜专讬诐 讛诐 砖讗讬谉 讝讛 讗诇讗 讻诪讬诐 讘诇讘讚, 砖讗讬谞讜 诪讟诪讗, 讜诇讗 谞住诪讜讱 注诇讬讛诐 讘讚讘专 讝讛. 诇讻讱 拽讗 诪砖诪注 诇谉 [讛讜讗 讛转谞讗 诪砖诪讬注 诇谞讜] 砖讛诐 谞讗诪谞讬诐 讘讚讘专, 砖讻谉 讛专讬讛诐 讘拽讬讗讬诐 讘讬爪讬专讛.


讙 注讜讚 砖谞讬谞讜 讻讬 讛讻讜转讬诐 谞讗诪谞讬谉 注诇 讛讘讛诪讛 诇注谞讬谉 讚讬谉 讘讻讜专讛 讘讜讜诇讚 砖讬讜讜诇讚 诇讛 诪注转讛. 讜转讜讛讬诐 注诇 讻讱: 讜讛讗 诇讬转 诇讛讜 [讜讛专讬 讗讬谉 诇讛诐, 讗讬谉 讛诐 诪拽讘诇讬诐] 讗转 讛谞讗诪专 讘转讜专讛 "讜诇驻谞讬 注讜专 诇讗 转转谉 诪讻砖诇", 讜讻讬爪讚 住讜诪讻讬诐 讗谞讜 注诇讬讛诐 诇注谞讬谉 讚讬谉 讛讘讻讜专? 讗诪专 专' 讞讬讬讗 讘专 讗讘讗, 讗诪专 专' 讬讜讞谞谉 讘讛住讘专 讛讚讘专讬诐: 诪讚讜讘专 讻讗谉 专拽 讘讗讜驻谉 砖讘讜 讛讻讜转讬 注爪诪讜 讙讜讝讝 讜注讜讘讚 讘讜讜诇讚 讝讛. 讜诪讻讬讜谉 砖讛讻讜转讬诐 诇注爪诪诐 砖讜诪专讬诐 讗转 讚讬谞讬 讛转讜专讛, 专讗讬讛 讛讬讗 砖讗讬谉 讝讛 讘讻讜专.


 讜砖讜讗诇讬诐:  讗讬 讛讻讬 [讗诐 讻讱] 驻讬专讜砖 讛诪砖谞讛, 砖讛讻讜转讬诐 谞讗诪谞讬诐 诇注谞讬谉 讘讻讜专 专拽 讘讗讜驻谉 砖讘专讜专 诇谞讜 砖讗讬谉 讝讛 讘讻讜专, 诪注转讛 诪讗讬 诇诪讬诪专讗 [诪讛 讘讗讛 讛诪砖谞讛 诇讜诪专] 诇谞讜? 讜诪住讘讬专讬诐: 诪讛讜 讚转讬诪讗 [砖转讗诪专, 砖转谞讬讞], 砖讛讻讜转讬诐 诇讗 讘拽讬讗讬 [讗讬谞诐 讘拽讬讗讬诐, 讬讜讚注讬诐 讛讬讟讘] 讘讟讬谞讜祝 讛讬讜爪讗 诪谉 讛讘讛诪讛 砖诪讗 讘讗 诪诪讬讞讜讬 讜诇讚 讜讛专讬讛讜 驻讜讟专 讗讜转讛 诪谉 讛讘讻讜专讛. 讜诪讻讬讜谉 砖讗讬谞诐 讘拽讬讗讬诐 讘讜 讬砖 诇讞砖讜砖 砖诪讗 讛诐 讟讜注讬诐 讜住讘讜专讬诐 砖讛讬讛 讝讛 讟讬谞讜祝, 讜驻讟讜专讛 讛讬讗 诪谉 讛讘讻讜专讛. 诇讻讱 拽讗 诪砖诪注 诇谉 [讛讜讗 讛转谞讗 诪砖诪讬注 诇谞讜] 砖讛专讬讛诐 讘拽讬讗讬诐 讘讟讬谞讜祝, 讜诪砖讜诐 讻讱 讛专讬讛诐 谞讗诪谞讬诐 诇注谞讬谉 讛讘讻讜专讛.


讚 注讜讚 砖谞讬谞讜 讻讬 讛讻讜转讬诐 谞讗诪谞讬谉 注诇 爪讬讜谉 拽讘专讜转. 砖讗祝 讛讻讜转讬诐 诪爪讬讬谞讬诐 讗转 拽讘专讜转讬讛诐, 讜讻诇 诪拽讜诐 砖讗讬谉 讘讜 爪讬讜谉 谞讞砖讘 讻诪拽讜诐 讟讛讜专, 讜谞讬转谉 诇注砖讜转 讘讜 讟讛专讜转. 讜诪住讘讬专讬诐: 讗祝 注诇 讙讘 [讗祝 注诇 驻讬] 砖讞讜讘转 爪讬讜谉 讛拽讘专讜转 专拽 诪讚专讘谞谉 [诪讚讘专讬 讞讻诪讬诐] 讛讜讗, 讻讬讜谉 讚讻转讬讘讗 [砖讻转讜讘] 讻谉 讘诪拽专讗, 讛专讬讛诐 诪讝讛专 讝讛讬专讬 讘讬讛 [谞讝讛专讬诐 讘讜], 讚讻转讬讘 [砖讻谉 谞讗诪专] 讘转讬讗讜专 拽讘讜专转诐 砖诇 讙讜讙 讜讛谞诇讜讬诐 注诇讬讜 "讜注讘专讜 讛注讜讘专讬诐 讘讗专抓 讜专讗讛 注爪诐 讗讚诐 讜讘谞讛 讗爪诇讜 爪讬讜谉 注讚 拽讘专讜 讗讜转讜 讛诪拽讘专讬诐 讗诇 讙讬讗 讛诪讜谉 讙讜讙" (讬讞讝拽讗诇 诇讟, 讟讜).


讛 注讜讚 砖谞讬谞讜 讘诪砖谞转谞讜: 讗讘诇 讗讬谉 讛讻讜转讬诐 谞讗诪谞讬谉 诇讗 注诇 讛住讻讻讜转 讜诇讗 注诇 讛驻专注讜转. 讜诪讘专专讬诐 注谞讬讬谞谉 砖诇 讗诇讛: 住讻讻讜转 鈥� 讚转谞谉 [砖讻谉 砖谞讬谞讜], 讗诇讜 讛谉 住讻讻讜转 鈥� 讗讬诇谉 讛诪讬住讱 (讛诪爪诇) 注诇 讛讗专抓. 驻专注讜转 鈥� 讚转谞谉 [砖讻谉 砖谞讬谞讜], 讗讘谞讬诐 驻专注讜转 (讞砖讜驻讜转 讜讘讜诇讟讜转) 讛讬讜爪讗讜转 诪谉 讛讙讚专.


讜 砖谞讬谞讜 讘诪砖谞转谞讜 讻讬 讗讬谉 讛讻讜转讬诐 谞讗诪谞讬诐 讗祝 注诇 讘讬转 讛驻专住. 讜讘注谞讬谉 讚讬谞讜 砖诇 讘讬转 讛驻专住 讗诪专 专讘, 讗诪专 专讘 砖诪讜讗诇: 讛讞砖砖 讘讘讬转 讛驻专住 讛讜讗 诇注爪诪讜转 讛诪转 砖讛转驻讝专讜 住讘讬讘 注诇 讬讚讬 讛讞专讬砖讛, 讜诇讗 诇讘砖专 讛诪转. 讜讗讬谉 注爪诐 讛诪转 (砖砖讬注讜专讛 讛讜讗 诇驻讞讜转 讻砖注讜专讛) 诪讟诪讗转 讘讟讜诪讗转 讗讛诇, 讗诇讗 讘诪讙注 讜讘诪砖讗 讘诇讘讚. 讜诇讻讱 诪谞驻讞 (谞讜驻讞 专讜讞, 诪谞驻谞祝) 讗讚诐 诇驻谞讬 讚专讻讜 讛注讜讘专转 讘转讜讱 讘讬转 讛驻专住, 讻讚讬 砖诇讗 讬讙注 讘注爪诐, 讜讛讜诇讱 讘讛. 讗祝 砖讬转讻谉 砖讛讜讗 诪讗讛讬诇 注诇 注爪诪讜转 讛诪转.


 讜注讜讚 讘注谞讬谉 讘讬转 讛驻专住, 专讘 讬讛讜讚讛 讘专 讗诪讬 诪砖诪讬讛 [诪砖诪讜] 砖诇 专讘 讬讛讜讚讛 讗诪专: 讘讬转 讛驻专住 砖谞讬讚砖 讘专讙诇讬 讗讚诐 砖讛诇讻讜 讘讜 诇专讜讘, 讜诪住转讘专 砖谞砖讞拽讜 讛注爪诪讜转 鈥� 讛专讬讛讜 讟讛讜专. 讜转谞讗 [讜砖谞讛] 讘讘专讬讬转讗 注讜讚 讘讚讬谞讬 讘讬转 讛驻专住: 讛讞讜专砖 讗转 讘讬转 讛拽讘专讜转 鈥� 讛专讬 讝讛 注讜砖讛 讗讜转讜 讘讻讱 诇讘讬转 讛驻专住. 讜注讚 讻诪讛 讛讜讗 注讜砖讛 讗讜转讜 诇讘讬转 讛驻专住, 注讚 讛讬讻谉 讬砖 诇讞砖讜砖 砖讛讙讬注讜 诇砖诐 诪谉 讛注爪诪讜转 砖讛转驻讝专讜? 鈥� 诪诇讗 诪注谞讛 (砖讬注讜专 转诇诐 讛谞讞专砖 讘讞专讬砖讛 讗讞转), 讜讻诪讛 讛讜讗 砖讬注讜专 讝讛? 诪讗讛 讗诪讛 讗讜专讱 注诇 诪讗讛 讗诪讛 专讜讞讘, 砖讛讜讗 讘讬转 (砖讟讞 讛诪讻讬诇) 讗专讘注转 住讗讬谉. 专讘讬 讬讜住讬 讗讜诪专: 砖讬注讜专 砖讟讞 讘讬转 讛驻专住 讛专讬讛讜 讞诪砖 住讗讬诐.


 讜砖讜讗诇讬诐 注诇 讛谞讗诪专 讘诪砖谞转谞讜 砖讗讬谉 讛讻讜转讬诐 谞讗诪谞讬诐 诇讛注讬讚 注诇 讘讬转 讛驻专住, 讜注诇 讛住讻讻讜转: 讜讛讗诐 讗讻谉 讛诐 诇讗 诪讛讬诪谞讬 [诇讗 谞讗诪谞讬诐] 讘讻讱, 讜讛转谞讬讗 [讜讛专讬 砖谞讜讬讛 讘专讬讬转讗]: 砖讚讛 砖讗讘讚 讘讛 拽讘专 (讛讬讗 讘讬转 讛驻专住) 鈥� 谞讗诪谉 讻讜转讬 诇讜诪专 "讗讬谉 砖诐 拽讘专",


诇驻讬 砖讛讜讗 讗讬谞讜 诪注讬讚 讗诇讗 注诇 讙讜驻讜 砖诇 拽讘专. 砖讻讬讜谉 砖讗讜诪专 讛讻讜转讬 砖讗讬谉 拽讘专 讘爪讚 讝讛 砖诇 讛砖讚讛 鈥� 讛专讬讛讜 讻诪注讬讚 注诇 讙讜驻讜 砖诇 拽讘专, 讜讟讜诪讗转 讛拽讘专 讛专讬讛讬 诪谉 讛转讜专讛, 讜讘讚讘专 砖讛讜讗 诪谉 讛转讜专讛 谞讗诪谞讬诐 讛讻讜转讬诐. 讜讻讬讜爪讗 讘讝讛 讘讗讬诇谉 砖讛讜讗 诪讬住讱 注诇 讛讗专抓 ("住讻讻讜转") 鈥� 谞讗诪谉 讛讻讜转讬 诇讜诪专 "讗讬谉 转讞转讬讜 拽讘专". 讜诪讗讜转讜 讛讟注诐: 诇驻讬 砖讛讜讗 讗讬谞讜 诪注讬讚 讗诇讗 注诇 讙讜驻讜 砖诇 拽讘专. 讛专讬 砖讛讻讜转讬诐 谞讗诪谞讬诐 注诇 讛住讻讻讜转 讜讛驻专注讜转!


讗诪专 专' 讬讜讞谞谉 讘转砖讜讘讛: 讗讬谉 讚讘专讬 讛讘专讬讬转讗 讛诇诇讜 讗诪讜专讬诐 讗诇讗 讘诪讛诇讱 讜讘讗 讛讻讜转讬 注诇 驻谞讬 讻讜诇讛, 砖讘讗讜驻谉 讝讛 讜讚讗讬 讛讜讗 砖讗诐 讛讬讛 讘讛 拽讘专, 谞讟诪讗 讘讜. 讜讗诐 讛讜讗 谞讜讛讙 讻谉 讘砖讚讛, 谞讬转谉 诇住诪讜讱 注诇 讚讘专讬讜 讘讟讛专转讜 砖诇 讛诪拽讜诐. 讜讗讬诇讜 讚讘专讬 诪砖谞转谞讜 注谞讬讬谞诐 砖讗讬谉 讛讻讜转讬 诪讛诇讱 讜砖讘 注诇 驻谞讬 讻讜诇讛, 讜讘讗讜驻谉 讝讛 讗讬谞讜 谞讗诪谉 诇讛注讬讚.


 讜转讜讛讬诐:  讗讬 讛讻讬 [讗诐 讻讱], 砖专拽 讘讗讜驻谉 讝讛 讛专讬讛讜 谞讗诪谉 诇讛注讬讚, 诪讗讬 诇诪讬诪专讗 [诪讛 讘讗讛 讛讘专讬讬转讗 诇讜诪专] 讜讛诇讗 讗讬谉 讻诇 讞讬讚讜砖 讘讚讘专? 讜诪砖讬讘讬诐: 诪讛讜 讚转讬诪讗 [砖转讗诪专], 讻讬 诪转讜讱 讛砖讚讛 专爪讜注讛 爪专讛 砖诇 讗讚诪讛 谞驻拽讗 [讬讜爪讗转] 诇砖讚讛 住诪讜讻讛 (讜谞拽专讗转 讗讜转讛 砖讚讛 谞住驻讞转 注诇 砖诐 砖讚讛 讝讜), 讜砖诐 讛讻讜转讬 转讜诇讛 砖谞诪爪讗转 讘讛 讛讟讜诪讗讛, 讜讗讬诇讜 讘砖讚讛 讝讜 砖诇驻谞讬谞讜 讛讜讗 注讜讘专 讛诇讜讱 讜砖讜讘, 诪砖讜诐 砖讗讬谉 讛讬讗 讗诇讗 住驻拽 讟诪讗讛, 讜诇住驻拽 讗讬谉 讛讜讗 讞讜砖砖. 诇讻讱 拽讗 诪砖诪注 诇谉 [讛讜讗, 讛转谞讗 砖讘讘专讬讬转讗 诪砖诪讬注 诇谞讜] 砖讗讬谉 讞讜砖砖讬诐 诇讻讱, 讜住讜诪讻讬诐 注诇 讚讘专讬 讛讻讜转讬 讻砖讛讜讗 诪讛诇讱 注诇 驻谞讬 讻讜诇讛.


讝 砖谞讬谞讜 讘诪砖谞讛: 讝讛 讛讻诇诇, 讻诇 讚讬谉 砖讞砖讜讚讬诐 讘讜 讛讻讜转讬诐 砖讗讬谉 讛诐 诪拽讬讬诪讬诐 讗讜转讜, 讗祝 讗讬谞诐 谞讗诪谞讬诐 诇讛注讬讚 注诇讬讜. 讜砖讜讗诇讬诐: 讛诇砖讜谉 "讝讛 讛讻诇诇", 砖讛讬讗 诇砖讜谉 专讬讘讜讬, 诇讗转讜讬讬 诪讗讬 [诇专讘讜转 讗转 诪讛] 讛讬讗 讘讗讛? 诇讗转讜讬讬 [诇专讘讜转] 砖讗讬谉 讛讻讜转讬诐 谞讗诪谞讬诐 讗祝 诇注谞讬谉 转讞讜诪讬谉 砖诇 砖讘转, 诇讛注讬讚 砖注讚 诪拽讜诐 诪住讜讬讬诐 诪讙讬注 转讞讜诐 砖讘转 (砖讻谉 转讞讜诪讬诐 讛诐 诪讚讘专讬 讞讻诪讬诐), 讜诇注谞讬谉 讬讬谉 谞住讱,

